REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/147-20

21. novembar 2022. godine

B e o g r a d

Z A P I S N I K

DRUGE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 4. NOVEMBRA 2022. GODINE

Sednica je počela u 12,16 časova.

Sednici je predsedavao mr Dejan Radenković, predsednik Odbora.

Pored predsedavajućeg, sednici su prisustvovali: dr Aleksandra Tomić, zamenik predsednika Odbora, Veroljub Arsić, Zoran Tomić, Živan Bajić, Tijana Davidovac, Snežana Paunović, Pavle Grbović, Miodrag Gavrilović, Zoran Sandić, Zoran Zečević i Nebojša Zelenović, članovi Odbora.

Sednici su prisustvovali zamenici odsutnih članova Odbora: Radovan Tvrdišić (zamenik člana Odbora Tatjane Medved), Nikola Radosavljević (zamenik člana Odbora Dragomira Karića), Željko Veselinović (zamenik člana Odbora Dalibora Jekića) i Zagorka Aleksić (zamenik člana Odbora Marije Jevđić).

Sednici su, na poziv predsednika, prisustvovali: Gordana Mijailović, načelnik Odeljenja u Ministarstvu privrede, Marija Filipović i Ana Mijailović, viši savetnici u Ministarstvu finansija, Milan Macura, pomoćnik ministra rudarstva i energetike i Branislav Đelić, načelnik Odeljenja za finansijsko poslovanje u Ministarstvu rudarstva i energetike, Uroš Kandić, državni sekretar u Ministarstvu i turizma i omladine i Jasna Dobrisavljević, sekretar Ministarstva i viši savetnik u Ministarstvu unutrašnje i spoljne trgovine, Dejan Popović, predsednik Saveta Agencije za energetiku Republike Srbije, Dejana Stefanović Kostić, Negica Rajakov, Goran Petković i Aca Marković, članovi Saveta AERS, Nebojša Perić, predsednik Komisije za zaštitu konkurencije i Čedomir Radojčić, Danijela Bokan, Miroslava Đošić i dr Siniša Milošević, članovi Saveta Komisije za zaštitu konkurencije.

Prilikom utvrđivanja dnevnog reda, predsednik je predložio da se dnevni red dopuni tačkom Razmatranje Predloga zakona o izmenama i dopunama Zakona o budžetu za 2022. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 - Ministarstvo unutrašnje i spoljne trgovine i Razdeo 62 - Ministarstvo turizma i omladine, koji je podnela Vlada i da se tačka uvrsti kao prva tačka dnevnog reda. Odbor je većinom glasova (11 „za“, 2 „protiv“, 1 „uzdržan“, 2 „nije glasalo“) prihvatio predlog predsednika.

Izneta je primedba da je kratak rok za upoznavanje sa tekstom Predloga zakona i iznet predlog da se dnevni red dopuni tačkom: „Aktuelna situacija u energetskom sektoru, sa posebnim osvrtom na Rudarski basen Kolubara“. Predsednik je upoznao sa odredbama člana 92. stav 4. Poslovnika koje se odnose na sednicu Narodne skupštine i shodno primenjuju na rad na sednici odbora. Predlozi za dopunu dnevnog reda se dostavljaju predsedniku Narodne skupštine (Odbora) u pisanom obliku, najkasnije 24 časa pre časa određenog za početak sednice Narodne skupštine (Odbora). Iako je izražena volja predsednika da se Odbor izjasni o predlogu, skrenuta je pažnja da odbori ne raspravljaju o aktima koji nisu u proceduri Narodne skupštine i izneto mišljenje da podnosilac predloga za dopunu dnevnog reda može da pripremi odgovarajući akt koji bi Odbor razmotrio.

Na predlog predsednika, Odbor je većinom glasova (9 „za“, 4 „protiv“) utvrdio sledeći

D n e v n i r e d:

1. Razmatranje Predloga zakona o izmenama i dopunama Zakona o budžetu za 2022. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike, Razdeo 32 - Ministarstvo unutrašnje i spoljne trgovine i Razdeo 62 - Ministarstvo turizma i omladine, koji je podnela Vlada (broj 400-2335/22 od 3. novembra 2022. godine);
2. Razmatranje Godišnjeg izveštaja o radu Agencije za energetiku za 2021. godinu, koji je podnela Agencija za energetiku Republike Srbije (broj 02-797/22 od 31. maja 2022. godine);
3. Razmatranje Godišnjeg izveštaja o radu Komisije za zaštitu konkurencije za 2021. godinu, koji je podnela Komisija za zaštitu konkurencije (broj 02-376/22 od 28. februara 2022. godine);
4. Određivanje članova delegacije za učešće na sastanku Parlamentarnog plenuma Energetske zajednice, koji će se održati 5. i 6. decembra 2022. godine u Beču, Austrija (10 broj 114-2073/22 od 13. oktobra 2022. godine).

Pre prelaska na rad prema utvrđenom dnevnom redu, izneta je primedba da u dostavljenom zapisniku o radu na Prvoj sednici Odbora, nisu navedena imena podnosioca predloga tema za raspravu na narednim sednicama i predlog da Odbor, zbog složene situacije u svetu u energetskom sektoru, bude u stalnom zasedanju. U raspravi je izneto mišljenje da nije svrsishodno voditi rasprave o zapisniku sa konstitutivne sednice i da je potrebno da se rad efikasno nastavi prema utvrđenom dnevnom redu u okviru Poslovnika. Izneto je i mišljenje da je predloženi tekst zapisnika pripremljen u skladu sa Poslovnikom i praksom u Narodnoj skupštini. Imena diskutanata i odluke koje su donete su navedeni. U Narodnoj skupštini se sve sednice tonski snimaju, a vode se i stenografske beleške (obrade tonskog snimka) po potrebi, u kojima su sadržana sva imena i sve diskusije. Predsednik je podsetio da je prva sednica konstitutivna, na sednici Odbor bira predsednika i zamenika predsednika Odbora, a delegirane teme su navedene u zapisniku. Izneta je i primedba da članovi Odbora nisu dobili materijale koji su vezani za tačke predloženog dnevnog reda. Predsednik je obavestio da je služba Odbora dostavila materijale u kancelarije poslaničkih grupa.

U diskusiji su učestvovali mr Dejan Radenković, Zoran Zečević, Veroljub Arsić, Snežana Paunović, Nebojša Zelenović i Željko Veselinović.

Nakon toga, Odbor je većinom glasova (15 „za“) usvojio Zapisnik sa Prve sednice Odbora.

Odbor je nastavio rad prema utvrđenom dnevnom redu.

Prva tačka dnevnog reda **- Razmatranje Predloga zakona o izmenama i dopunama Zakona o budžetu za 2022.godinu, Razdeo 21- Ministarstvo privrede, Razdeo 28-Ministarstvo rudarstva i energetike, Razdeo 32- Ministarstvo unutrašnje i spoljne trgovine i Razdeo 62 – Ministarstvo turizma i omladine.**

U uvodnim napomenama, Marija Filipović, viši savetnik u Ministarstvu finansija, istakla je da je budžet za 2022. godinu planiran u okolnostima postepenog izlaska iz zdravstveno-ekonomske krize koja je izazvana pandemijom korona virusa. Korekcija prihoda i rashoda u budžetu za 2022. godinu je bila neophodna zbog događaja u ovoj godini koji se nisu mogli predvideti, a koji su uticali na cene energenata i opšti nivo cena.

Milan Macura, pomoćnik ministra rudarstva i energetike, istakao je da se, zbog rešavanja problema u energetskom sektoru i ekonomske i energetske krize na globalnom nivou, budžet Ministarstva rudarstva i energetike, planiran u iznosu od 19,2 milijarde dinara, rebalansom povećava na 40,8 milijardi dinara. Najveće izmene se odnose na uvećanje i formiranje obaveznih rezervi nafte, naftnih derivata i prirodnog gasa i za te namene je iz tekuće budžetske rezerve tokom godine izdvojeno dodatnih 12 milijardi dinara. Rebalansom budžeta su obezbeđene subvencije za Rudarski basen «Kolubara» u iznosu od 10 milijardi dinara za nabavku rudarske mehanizacije, tačnije za ključne investicije koje će doprineti unapređenju proizvodnje uglja i u Rudarskom basenu «Kolubara» i na kopovima «Kostolac». Takođe, planirane su subvencije za toplovod Obrenovac - Novi Beograd, za izgradnju gasnog interkonektora Niš – Dimitrovgrad, subvencije za ugrožene kupce električne i toplotne energije. Nastavlja se nacionalni program energetske efikasnosti za domaćinstava i povećanje skladišnih kapaciteta derivata nafte u Smederevu. U okviru Razdela 28. - Ministarstva rudarstva i energetike postoje još dve glave: Uprava za rezerve energenata, koja se bavi nabavkom i obezbeđivanjem dodatnih količina energenata i Uprava za podsticanje i finansiranje energetske efikasnosti.

U diskusiji, narodni poslanici su postavili pitanja, izneli stavove i mišljenja i dali predloge i sugestije.

Postavljena su sledeća pitanja:

* koliki je trenutno javni dug Republike Srbije, koliki je suficit u budžetu i na kojim stavkama, a koliki je deficit i na kojim stavkama;
* da li je država planirala sredstva za preduzeća iz sfere elektro privrede koja su u veoma teškom položaju;
* da li treba obrazovati pododbor koji bi ispitao situaciju u Termoelektrani Nikola Tesla i Rudarskom basenu „Kolubara“ i predložio rešenja;
* zašto se nabavlja nova mehanizacija za RB „Kolubara“, kada je postojeća ispod 30 procenata iskorišćenosti;
* ukoliko ne budemo imali dovoljno sredstava da vratimo dug Međunarodnom monetarnom fondu, da li ćemo doći u situaciju da znatno povećamo cenu struje ili ćemo morati da prodamo elektroprivredni sistem stranim kompanijama;
* zatraženo je objašnjenje za planirana zaduženja i emitovanje državnih hartija od vrednosti koji su predviđeni u članu 2. Predloga zakona o izmenama i dopunama Zakona o budžetu: za koje namene je planirano zaduženje, ko će da kupi te obveznice, kome ih nudimo, po kojoj ceni, šta su uslovi i zašto se zadužujemo;
* zašto je kod nas najskuplji dizel u Evropi ili u regionu;
* kolika je na međunarodnom tržištu cena nafte; kolika je cena bila u januaru ove godine, a kolika je u oktobru;
* kakva je situacija sa otkopom otkrivke u RB Kolubara i kakva je situacija sa proizvodnjom uglja; zašto uvozimo ugalj i zašto ne koristimo ugalj iz Kolubare, koliko je koštao uvoz uglja ove, prošle i pretprošle godine i po kojoj ceni;
* zašto je sednica Odbora sazvana u roku kraćem od sedam dana, bez obrazloženja;
* da li je vršena procena koliki će biti troškovi eksploatacije toplovoda Obrenovac-Novi Beograd, odnosno kolika će biti realna ekonomska cena, bez subvencija iz budžeta i da li je urađena cash flow analiza.

Izneta je primedba da je veoma kratak rok za pripremu za diskusiju o Predlogu zakona o izmenama i dopunama Zakona o budžetu za 2022. godinu. Materijal je obiman, a obrazloženje na sednici Odbora zašto bi trebalo glasati za predložene izmene na razdelima u delokrugu Odbora je kratko. Istaknuta je važnost poštovanja kontrolne funkcije Odbora. Predloženo je da se materijali za sednicu dostavljaju na imejl adrese.

U odgovoru na iznete primedbe, predsednik je izneo da je, kada je saznao da je Vlada usvojila Predlog zakona o izmenama i dopunama Zakona o budžetu za 2022. godinu, odlučio da predloži dopunu dnevnog reda već sazvane sednice, da se sednica Odbora ne bi održavala nedeljom kao u slučaju nekih odbora. Podsetio je na odredbu člana 72. stav 2. Poslovnika, prema kojoj se saziv za sednicu odbora dostavlja najmanje tri dana pre dana održavanja sednice odbora. Rebalans budžeta je bio dostupan u elektronskom formatu (u e-parlamentu), a u štampanom formatu je dostavljen svim narodnim poslanicima.

Istaknut je problem dugovanja JP "Elektroprivreda Srbije" dobavljačima, zbog čega su mnoge firme na ivici likvidnosti. Rebalansom su predviđena izdvajanja za elektro privredu od oko 12 milijardi dinara. Za nabavku rudarske mehanizacije izdvojeno je 10 milijardi dinara. Predloženo je da projekat izgradnje toplovoda Obrenovac-Novi Beograd bude projekat koji u sebi ne sadrži stavku sufinansiranje iz budžeta, jer se može doći u situaciju da u nekom trenutku ne mogu da se servisiraju dugovi.

Primećeno je da je u budžetu predviđeno da se za RB „Kolubara“ izdvoji 10 milijardi dinara za obnovu mehanizacije. Izneto je mišljenje da su problemi u kopovima „Kolubara“ posledica izbora nestručnog menadžmenta. Nisu iskorišćena sredstva za nove otkrivke (da bi se dobila tona uglja potrebno je da se otkloni 3 do 3,5 m3 jalovine). S obzirom da to nije rađeno na vreme, „Kolubara“ je došla u situaciju da eksploatiše ugalj sa vrlo niskom kalorijskom vrednošću. Ugalj iz svih kopova trakama dolazi na jedno mesto i ta stanica je opremljena instrumentima kojima se procenjuje kalorijska vrednost uglja iz svakog kopa. Za potrebe rada termoelektrana, koristi se ugalj sa određenom kalorijskom vrednošću, tako što se meša ugalj sa nižom kalorijskom vrednošću sa ugljem sa višom kalorijskom vrednošću i dobija se potrebna kalorijska vrednost za loženje peći u termoelektrani. Negde je navedeno da se u termoelektranu šalje blato, što nije tačno, već se šalje ugalj sa niskom kalorijskom vrednošću. Potencijal kopova „Kolubara“ je da sa sa postojećom mehanizacijom proizvede godišnje 28 do 30 miliona tona uglja. Proizvodnja će do kraja 2022. godine iznositi oko 22 miliona tona uglja. Izneto je mišljenje da je bolje da se unaprede uslovi za rad na novim otkrivkama, i da se uz korišćenje postojeće mehanizacije dođe do kvalitetnijeg uglja, umesto da se izdvaja deset milijardi dinara za obnovu mehanizacije. Kolubarski ugalj učestvuje između 57% i 60% u proizvodnji električne energije. Sa postojećom opremom u „Kolubari“ može da postigne 113 hiljada tona na dnevnom nivou i da postigne 28 do 30 miliona tona uglja na godišnjem nivou. Postoje inženjeri u „Kolubari“ koji su spremni da problem reše za 6 do 9 meseci , pod uslovom da radi struka, a ne politika. Na taj način bismo došli u situaciju da Republika Srbija ponovo bude izvoznik struje, a ne uvoznik.

Izneto je mišljenje je da bi nadležni organi trebalo da utvrde ko je odgovoran za stanje u JP „Elektroprivreda Srbije“ i RB „Kolubara“. Važno je da se uloži 10 milijardi u „Kolubaru“ jer se preduzeće nalazi u teškoj situaciji. Treba imati u vidu i da se Republika Srbija zadužila 2,4 milijarde evra kod Međunarodnog monetarnog fonda, a jedan od uslova za vraćanje duga je transformacija JP "Elektroprivreda Srbije" u akcionarsko društvo.

Rebalans budžeta se ove godine radi zbog usklađivanja javnih prihoda i troškova sa izmenama Zakona o Vladi i Zakona o ministarstvima koji su nedavno usvojeni. U budžetu su predviđena sredstva za nove budžetske korisnike, a nekim budžetskim korisnicima koji su postojali su smanjene nadležnosti i samim tim i aproprijacije koje su im pripadale. Izneto je podsećanje da je kop Kolubara bio potopljen 2014. godine. Sada se tvrdi da inženjeri koji su u jako kratkom roku osposobili kop da počne da proizvodi ugalj ne znaju da rade svoj posao i ne uvažaju tu činjenicu kada je u pitanju otkrivka uglja baš zbog poplave. Nije tačan podatak da „Kolubara“ učestvuje sa oko 60 procenta u proizvodnji električne energije. Zaboravljaju se Kostolac i Đerdap. Javni su podaci kolika je instalisana snaga u elektranama JP "Elektroprivreda Srbije", kolika je ukupna proizvodnja po mesecima. Postoji i aplikacija gde može u realnom vremenu da se prati proizvodnja električne energije i to iz kojih vrsta izvora, iz termokapaciteta, iz hidrokapaciteta, iz obnovljivih izvora kao što su vetroparkovi, solarne farme. Bilo je mišljenja da JP EPS treba privatizovati, ali to nije odgovorno, pogotovo ne u ovim vremenima, jer privatna kompanija ima svoje interese, nema nacionalne i prodavaće struju tamo gde ima interesa. Treba uvažiti rudare i inženjere koji daju sve od sebe da imamo danas dovoljno energije. Srbija nije velik izvoznik struje, i treba da prati i analizira stanje.

Izneto je da diskusija u vezi „Kolubare“ nije usmerena ni protiv rudara ni protiv bilo koga drugog. Prema informacijama dobijenim od većine zaposlenih inženjera, novi menadžment može da osposobi Kolubaru da počne da radi punim kapacitetom za šest do devet meseci.

Zatražena su objašnjenja za namene zaduženja planiranih u članu 2. Predloga zakona od oko 900 milijardi dinara i zbog čega se zadužujemo. Od toga je planirano emitovanje evroobveznica u iznosu od 360 milijardi dinara i postavljeno je pitanje za koje namene je planirano zaduženje, ko će da kupi te obveznice, kome ih nudimo, po kojoj ceni, šta su uslovi i zašto se zadužujemo. Ocenjeno je da je nejasno zašto je u Srbiji dizel gorivo najskuplje u regionu; kako se utvrđuje cena i zašto je u Srbiji dizel gorivo skuplje nego u Hrvatskoj kad oni kupuju skuplju naftu.

Zakon o budžetu usvojen je 23. novembra 2021. godine, od kada su se desile velike promene. Izneto je da je neophodno uraditi rebalans da bi penzioneri primali penzije, ljudi u državnom sektoru primali plate, da bi mogli energente da platimo, da vidimo kako će javna preduzeća da reše dugovanja prema dobavljačima, da bi se platila dugovanja, što se tiče kovid i postkovid aktivnosti iz zdravstvenog sektora. Na osnovu ostvarenih prihoda koje je država imala u projekciji od januara do septembra, na osnovu dugovanja koja su svi podnosili svim nadležnim javnim institucijama koje treba do kraja godine da isplate i na osnovu Zaključka Vlade koja se obavezala da određenim segmentima mora da vrši određena plaćanja, izvršen je rebalans budžeta. Predstavnici Ministarstva finansija su istakli da je za razdele za koje je nadležan Odbor izdvojeno 17,5 milijardi dinara više od planiranog iznosa, odnosno 12,7 procenata više. Potrebno je da država na određeni način adekvatno odgovori finansijama na sva svoja dugovanja. Predstavnici Ministarstva rudarstva i energetike su informisali da je iz tekuće budžetske rezerve u toku godine dato 12 milijardi evra samo za energente. Cena gasa je bila 900 evra prošle godine, rasla je do 1800 i do 2500 evra na hiljadu kubnih metara gasa. Cena struje je tri do četiri puta rasla u svetu, a kod nas nije. Da bi otvorili nove klastere u pregovorima sa EU, morali bi da smanjimo učešće uglja u godišnjoj proizvodnji. Bilo je i pritisaka da se potpuno zatvore kopovi, da se uopšte ne grejemo na ugalj i to je sigurno zaustavilo otkopavanje otkrivke, kao i neke zelene politike za koje se zalažu i neke stranke u parlamentu. Da bi država normalno funkcionisala do kraja godine, potrebno je da Odbor i Narodna skupština podrže rebalans budžeta. Važno je da se postavljaju pitanja i da svaki odbor ima otvorenu raspravu o bilo kom pitanju. Neke disusije treba ostaviti za neke druge debate i javna slušanja, jer tada može da se ulazi u detalje, ne samo kada je u pitanju energetika, već i privreda, trgovina i turizam.

Izneto je da kada je usvajan budžet koji se sada menja, ministar finansija je rekao da projektovani javni dug neće premašiti 60 % bruto društvenog proizvoda. U avgustu mesecu je javni dug iznosio 53,4 % BDP. BDP je prošle godine premašio cifru od 50 milijardi evra, a očekuje se rast u sledećoj godini na više od 60 milijardi evra. Navedena je važnost gasnog interkonektora između Srbije i Bugarske da bi se diversifikovalo snabdevanje gasom, koji je jako bitan energent za privredu. Bitno je da održimo točak ekonomije da on može da funkcioniše da država može da ima prihoda, da građani imaju radna mesta, primanja i upravo će ovaj rebalans budžeta tome doprineti i ovim rebalansom nema projekata koji se obustavljaju. Moravski koridor je izuzetno značajan digitalni auto put i građanima Kruševca, Kraljeva, Čačka i ostalim opština u slivu Zapadne Morave će doneti nova radna mesta i lokalne samouprave rade na izmenama planova detaljne regulacije. Predviđa se otvaranje novih industrijskih zona, dolazak novih kompanija i nove investicije koje znače i nova radna mesta. Navedeno je da stand by aranžman koji imamo sa MMF nije samo pozajmljivanje novca, već aranžman iz predostrožnosti, za slučaj da je potreban pristup likvidnim sredstvima. Rebalansom budžeta za 2022. godinu, predviđeno je i finansiranje programa namenjenih mladima od 16 do 29 godina.

U diskusiji su učestvovali mr Dejan Radenković, Aleksandra Tomić, Veroljub Arsić, Miodrag Gavrilović, Zoran Zečević, Željko Veselinović, Pavle Grbović, Nebojša Zelenović, Snežana Paunović i Zoran Tomić.

Odbor je, u skladu sa članom 173. stav 2. Poslovnika Narodne skupštine, većinom glasova (10 „ za“ i 6 „protiv“) odlučio da predloži Odboru za finansije, republički budžet i kontrolu trošenja javnih sredstava da prihvati Predlog zakona o izmenama i dopunama Zakona o budžetu Republike Srbije za 2022. godinu, Razdeo 21– Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo unutrašnje i spoljne trgovine i Razdeo 62- Ministarstvo turizma i omladine, u načelu.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je predsednik Odbora mr Dejan Radenković.

Druga tačka dnevnog reda – **Godišnji izveštaj o radu Agencije za energetiku za 2021. godinu**

Na osnovu člana 39. Zakona o energetici Savet Agencije za energetiku Republike Srbije podnosi Narodnoj skupštini najmanje jednom godišnje Izveštaj o radu Agencije, Izveštaj za prethodnu kalendarsku godinu podnosi se najkasnije do 31. maja svake godine. Savet Agenciej za energetiku Repblike Srbije podneo je Narodnoj skupštini redovan godišnji izveštaj o radu za 2021. godinu, 31. maja 2022. godine.

U skladu sa Zakonom o energetici, izveštaj o radu sadrži podatke o radu Agencije u prethodnoj godini, o njenom finansijskom poslovanju i o stanju u energetskom sektoru Republike Srbije, u okviru nadležnosti Agencije.

Dejan Popović, predsednik Saveta Agencije za energetiku Republike Srbije obrazložio je Godišnji izveštaj o radu Agencije za energetiku za 2021. godinu. Predsednik i članovi Saveta AERS za svoj rad i rad Agencije odgovaraju Narodnoj skupštini, kojoj najmanje jednom godišnje podnose izveštaj o radu. Dokument sadrži i izveštaj o stanju u energetskom sektoru Republike Srbije, u okviru nadležnosti Agencije. AERS je osnovana u skladu za Zakonom o energetici 2004. godine. Registrovana je u Trgovinskom sudu 15. juna 2005. godine i otpočela sa radom 1. avgusta 2005. godine. Izmenama i dopunama Zakona utvrđivane su, precizirane i proširene nadležnosti Agencije za energetiku. Najvažnije nadležnosti Agencije, po grupama, su sretifikacije i licenciranje i regulacija cena. Pod sertifikacijom se podrazumeva sertifikacija operatora prenosnog sistema, izdavanje i oduzimanje licenci, vođenje registra licenci. Svi energetski subjekti u Srbiji, koji se bave trgovinom na malo, na veliko, bilo kojim energentom ili proizvodnjom električne energije, a imaju instalisanu snagu veću od jednog megavata, dužni su da imaju licencu AERS. Agencija reguliše sve cene, pristup svim mrežama, kako naftnim, elektromrežama, gasnim mrežama, produktovodima. Agencija reguliše i cene garantovanog snabdevanja domaćinstava električnom energijom i garantovanog snabdevanja gasom. Koriste se razne metodologije, a što se tiče regulacije, sami određuju cene koje dostavljaju Agenciji na analizu. Takođe, vrše nadzor nad tržištem energenata. Agencija kao drugostepeni organ obavlja povremenu delatnost u rešavanju žalbi i svih drugih zahteva podnetih od strane privatnih, privrednih subjekata ili zahteva za pristup raznim mrežama. Postoji međunarodna saradnja u regulatornom telu. AERS je nezavisna od izvršne vlasti. To su osnovne delatnosti kojima se bavi Agencija. Agencijom upravlja Savet koji bira Narodna skupština. Konkurs i izbor aktuelnih članova Saveta započet je 2017. godine i okončan je krajem marta 2018. godine. Savet AERS ima predsednika i četiri člana. Predsednik zastupa i predstavlja Agenciju, rukovodi radom Saveta. Ima četiri sektora: Sektor za energetsko-tehničke poslove, Sektor za ekonomsko-finanasijske, Sektor za pravne poslove i Sektor za organizacione i opšte poslove. Agencija je samostalan pravni subjekat i nezavisna je od organa izvršne vlasti u vođenju svojih poslova. Nezavisnost Agencije ne dovodi u pitanje njenu saradnju sa drugim nacionalnim telima i sprovođenje opšte politike koju vodi Vlada Republike Srbije po pitanjima koja nisu u vezi sa ovlšćenjima i dužnostima Agencije. Agencija ima posebne, sopstvene izvore finansiranja, utvrđene Zakonom, nezavisne od državnog budžeta. Agencija se finansira iz prihoda koje ostvaruje po osnovu obavljanja poslova regulacije, iz dela regulisanih prihoda od pristupa sistemu utvrđenih metodologijama koje donosi, po osnovu izdavanja licenci za obavljanje energetskih delatnosti, kao i drugih prihoda koje ostvari u obavljanju poslova iz svoje nadležnosti, u skladu sa Zakonom. Agencija može ostvariti sredstva i iz donacija energetskih subjekata ili sa tim subjektima poveznih lica. Postoje i neke donacije kojih je sve manje jer su njima jako ograničeni, ne smeju da se primaju od energetskih preduzeća, niti od preduzeća koja su povezana energetskim. Bilo je donacija u većem obimu samo kada je Agencija osnivana, tada su iz Evrope donirana sredstva 2005. ili 2006. godine kako bi Agencija mogla da počne sa radom. Agencija je dužna da Godišnji izveštaj obračuna prihoda i rashoda podleže eksternoj reviziji ovlašćenog revizora, Izveštaj je sačinjen za 2021. godinu i dostavljen je revizoru. Što se tiče same aktivnosti Agencije u 2021. godini, Savet Agencije je održao 52 sednice, što znači da su sednice održavne jednom nedeljno. Agencija je u 2021. godini primila 77 zahteva za izdavanje licence. Jedan je od organa koji se striktno drže da se u prvom stepenu odluke donose u roku od 30 dana od podnošenja zahteva, a u drugom stepenu u roku od 60 dana od podnošenja zahteva. Da bi se to obezbedilo sednice se održavaju svakog četvrtka. U 2021. godini nastavljena je obrada nepotpunih zahteva iz prethodne godine, kao i zahteva zaprimljenih u toj godini i do kraja godine Savet Agencije je doneo rešenja o izdavanju 61 nove licence. U domenu regulacije cena, Savet Agencije je u julu 2021. godine izmenio metodologije kojima se u skladu sa Zakonom određuje obrazovanje regulisanih cena energetskih subjekata i to: Metodologiju za određivanje cene pristupa sistemu za prenos električne energije i Metodologiju za određivanje cene pristupa sistemu za distribuciju električne energije. Obe izmene metodologija objavljene su u julu 2021. godine u Službenom glasniku Republike Srbije. U oktobru 2021. godine, Savet Agencije je usvojio Metodologiju za određivnje maksimalne otkupne cene električne energije i Metodologiju za određivanje maksimalne fid-in tarife za električnu energiju. Određuje se maksimalna otkupna cena za potrebe aukcija i to je u skladu sa Zakonom u roku koji je zahtevan. Pored toga, u novembru je Savet Agencije doneo odluku o određivanju maksimalne otkupne cene za potrebe aukcija za električnu energiju. Usvojena je Metodologija utvrđivanja tržišne premije i Metodologija za određivanje fid-in tarifa i za kogenerativna postrojenja. Na osnovu toga doneta je maksimalna otkupna cena za aukcije za potrebe vetroelektrana. Kod aukcija, Vlada Republike Srbije iskazuje potrebe i svojom uredbom definiše koliko je spremna da izdvoji za aukcije, a Agencija, kao nezavisno telo, određuje maksimalnu cenu do koje aukcije mogu da idu. Onaj učesnik koji ponudi nižu cenu, dobiće posao na toj aukciji. Savet je u januaru 2021. godine doneo odluku o cenama sistemskih pomoćnih usluga u elektroenergetskom sistemu. Došlo je do povećanja cena pristupa (mrežarine) u EMS i distribuciji za 12%, odnosno drugima za 10%. Pored toga, obaveza AERS je da se donese odluka u postupku radova na vođenju knjigovodstvenih evidencija za potrebe regulacije za srovođenje razdvajanja računa po delatnostima, gde se regulišu cene za „Srbijagas“ i EPS, kod garantovanog snabdevanja za domaćinstva. Definisli su računovodstveno da se razdvoje te dve delatnosti kako bi mogli kod njihovog utvrđivanja cena u ovom delu koji regulišu da se jasno vidi koja sredstva su za koje namene. Prošle godine, novim Zakonom su proširene nadležnosti i Agencija je bila u obavezi da izradi uputstva za mrežna pravila, tri u električnoj energiji, pet u gasu. Nakon izrade uputstava od strane Agencije, operatori sistema su sačinili mrežna pravila, dostavili, i AERS je na to dala saglasnost. Preduzeća su po dobijanju saglasnosti, mrežna pravila prosledila ministarstvima, a oni Vladi Republike Srbije na usvajanje. Zaposleni u AERS učestvovali su u međunarodnim aktivnostima i u radnim grupama. Prošle godine glavne aktivnosti su se svodile uglavnom na onlajn aktivnosti. Što se tiče odlučivanja po žalbama u drugom stepenu, podneta su 353 podneska, koja su se uglavnom odnosila na rad i postupanje energetskih subjekata. Od toga je 251 bila žalba na priključenja, a 102 podneska je imalo karakter različitih pritužbi. U skladu sa Zakonom o energetici, potvrđenim međunarodnim ugovorima i odlukama Saveta Agencija za energetiku Republike Srbije sarađuje sa regulatornim telima drugih država, kao i sa drugim međunarodnim organima i organizacijama. AERS učestvuje u radu Regulatornog odbora Energetske zajednice koji je savetodavno telo Ministarskog saveta sa mogućim izvršnim funkcijama, kao i u radu Foruma za električnu energiju i Foruma za prirodni gas. U okviru međunarodnih aktivnosti predsednik Saveta po funkciji učestvuje u radu Atinskog foruma i Regulatornog odbora Energetske zajednice (ECRB). Takođe, predstavnici AERS učestvuju u radnim grupama koje se bave infrastrukturom i u radnim grupama za projekte od interesa za Energetsku zajednicu, kao što su PECI/PMI radna grupa. To su zajednički projekti koje EU dotira jer su od interesa za EU. To su projekti PECI za pitanje električne energije i PMI za gas. Kada se definišu koji su to projekti za koje će Evropa donirati, a od značaja za Energetsku zajednicu, prevashodno se odnose na intekonektivna povezivanja. AERS je član Saveta evropskih energetskih regulatora (ACEER), tela čija je misija da kroz saradnju nezavisnih energetskih regulatora doprinosi formiranju jedinstvenog, konkurentnog i efikasnog tržišta energije u Evropskoj uniji. Generalna skupština ACEER primila je AERS u svojstvu posmatrča u ovo telo na sednici održanoj 2018. godine u Briselu. Agencija je učestvovala u osnivanju jednog odbora Balkanski forum koji čine Srbija, Bugarska, Grčka, Makedonija, Crna Gora i Albanija. Predstavnici AERS su učestvovali u radu Odbora za sprovođenje Sporazuma o stabilizaciji i pridruživanju – Pododbor za transport, energetiku, zaštitu životne sredine, klimatske promene i regionalni razvoj. Takođe učestvuju i u radu Podgrupe za energetiku Stručne grupe koordinacionog tela za pripremu i pregovore o pristupanju Srbije EU, pregovaračka grupa 15 – Energetika. Što se tiče izveštaja o finansijskom poslovanju s obzirom da je Agencija mala firma nema veliku strukturu rashoda, niti velike nabavke. Jasno se vidi da je 236 miliona dinara, planirano je 220 miliona, što je dobro, a vidi se i u Izveštaju da su ukupni rashodi Agencije od planiranih 220 miliona dinara, ostvareni sa 206 miliona tako da je bilo višak prihoda nad rashodima u visini od 29 miliona dinara od čega je polovina prenešena u narednu godinu, a polovina je već uplaćena u budžet Republike Srbije. Svi rashodi su mnogo manji, zato je disbalans, jer su velika sredstva predviđena za putovanja. Godine 2021. se nije putovalo, sednice su održavane onlajn. Na kraju godine je iskazan višak prihoda nad rashodima od 29.619227 dinara, od čega se 50% ostvarene dobiti u iznosu od 14.809.613 dinara prenosi u finansijski plan za narednu godinu. Agencija je na kraju 2021. godine imala ukupno 46 zaposlenih, od kojih je 36 sa visokom stručnom spremom, jedan je magistar i bilo je četiri doktora nauka. Za članove Saveta uslov da se podnese dokumentacija za konkurs bila je da imaju više od deset godina radnog iskustva u Agenciji. U tabeli se vidi i starosna struktura po radnom stažu ima ih sa preko 20 godina oko 60-70%, tako da je Agencija starija organizacija. Agencija radi u toku i u skladu sa propisima, izveštajima stanja o energetskom sektoru Republike Srbije. Što se tiče sigurnosti snabdevanja električnom energijom, što piše i u Izveštaju može da se oceni da je 2021. godina bila dobro snabdevena električnom energijom, zadovoljavajuća. Ono što je specifično je da je potrošnja električne energije u 2021. godini bila veća je za 4,9% nego prethodne godine, što podrazumeva da 2020. godine, manje je radila privreda, bile su izolacije, povećana je cena potrošnje svih krajnih kupaca. U domaćinstvima je povećana za 1,2% što je dosta zanimljivo iako bi se sad 2021. više radilo, dok je na niskom naponu povećana na slobodnom tržištu za 6,8%, na srednjem 7,2%, a na visokom čak za 13,6%. To je pokazatelj da je krenula privreda, a to može najbolje da se kaže, i prvi je put od kad postoji Javno preduzeće „Elektroprivreda Srbije“, pouzadano se kaže da po prvi put se desilo da je ukupni obim prodaje električne energije na slobodnom tržištu veći nego za domaćinstva. Devedesetih godina kada je „Elektroprivreda Srbije“ poslovala dešavalo se da je prodaja domaćinstvima i 70%. Prethodna godina je bila oko 47,48%, a ovo je prvi put da je ukupna prodaja na slobodnom tržištu veća nego prema domaćinstvima bila u 2021. godini. Što se tiče električne energije može se ponosno reći da je to bila odlična godina i u2021. godini proizvodnja električne energije iz obnovljivih izvora priključenih na prenosni i distributivni sistem je iznosila 13.334 gigavat časa GWh, što je 37,7% bruto potrošnje električne energije. Odnosi se samo na električnu energiju, ne bruto električna energija što je prethodne godine čak bila malo iznad evropskog proseka. Hidrologija je bila dobra, proizvodnja iz vetra je bila 10% veća nego 2020. godine. Zbog dobre hidrologije u 2021. godini proizvodnja hidroelektrana je bila veća za 23% u odnosu na prethodnu godinu. Potrošnja prirodnog gasa u 2021. godini je povećana za 14,9% u odnosu na 2020. godinu. Povećava se potražnja, gas je došao na skoro tri milijarde, procentualno u gasu 86% snabdeva slobodno tržište, samo 14% je na domaćinstvima, povećava se potražnja što znači da je gas atraktivan. Na sajtu Agencije za energetiku se vidi da je gas ocenjen kao najjeftiniji energent za grejanje ako se uporede ove cene i to je dobro što se povećava gasifikacija i kod privrede i kod domaćinstava, proces gasifikacije ide dalje, nova mesta se uključuju, otvraju se novi priključci, a s druge strane pokazuje da privreda počinje više da koristi gas.

U diskusiji, narodni poslanici su postavili pitanja, izneli stavove i mišljenja i dali predloge i sugestije.

Postavljena su sledeća pitanja:

- koje su garancije date u ugovoru sa kineskom kompanijom za izgradnju toplovoda Obrenovac – Beograd; da li su u pitanju nepokretnosti; šta je ugovorom predviđeno ako se ugovor ne bude izvršavao; da li je ugovorom predviđena zaloga;

- da da li AERS planira neku aktivnost u vezi sa pritužbama potrošača na kvalitet isporučene električne energije;

- zašto u Izveštaju nije naveden problem koji se desio 12. decembra prošle godine, iskakanjem blokova u TENT; da li je problem nastao zbog toga što je u Kolubari došlo do toga da se blato ubacuje u kotlove, kada su ispali iz mreže blokovi A1, A3, A4, A5 i A6;

- šta je sa sadnjom „zelenog prstena“ planiranog u Rudarskom basenu „Koloubara“ i koliko bi taj zeleni prsten umanjio zagđenje vazduha u Beogradu;

- ko je odgovoran za neplanirane prekide u isporuci električne energije;

- zašto se građani Srbije plaše da će uslediti politička implikacija ukoliko Srbija usaglasi spoljnu politiku sa spoljnom politikom EU i da će ostati bez gasa ili bez ugovorene cene gasa i da li Sporazum sadrži neku klauzulu u tom smislu;

- zašto se ne nacionalizuje NIS;

- da to da li je tačno da postavljanje solarnih panela na individualne kuće nije pametno za naš sistem i da će sistem da doživi kuršlus, ukoliko se veliki broj solarnih panela priključi na mrežu; po čemu se naš sistem razlikuje od nemačkog, koji uspešno preuzima i prenosi energiju iz solarnih panela;

- da li Nemci greše što finansiraju postavljanje solarnih panela na individualne kuće;

- da li se kvalitet isporučene električne energije kreće u proseku dozvoljenog ako se računa srednji prosek u toku cele godine, ili se tačno znaju dani kada kvalitet nije u okviru dozvoljenog;

- ko je nadležan za stavljanje trafo stanice u Aranđelovcu u funkciju;

- da li je tačna informacija da će TE Morava preći na zelenu energiju odnosno na gas ili je tačno da neće biti ugašena termoelektrana.

Izneto je mišljenje da je izveštaj ozbiljan, sa dosta zanimljivih podataka i provereno tačne statistike. U dosadašnjoj praksi operatori sistema nisu dostavljali Agenciji izveštaje o lošim naponskim prilikama na mreži, osim s aspekta žalbi korisnika koje se prate u okviru komercijalnog kvaliteta. Česte su pritužbe i od privrede i od građana da kvalitet varira i da nije u zakonskim okvirima koji je namenjen za krajnje potrošače. U Izveštaju je navedeno da su revitalizovani blokovi B1 u Termoelektrani „Nikola Tesla B“, da su nastavljeni radovi na izgradnji novog termobloka B3 u Termoelektrani „Kostolac“ snage 350 megavata. Ocenjeno je da je to dobra vest, zato što će Termoelektrana „Morava“, koja je u lošem stanju i davno je tehnološki prevaziđena, prestati sa radom. Kada je reč o zaštiti potrošača, izneto je mišljenje da je kriterijum za zaštitu energetski ugroženog kupca mesečna visina ukupnih primanja u domaćinstvu do 28.896,69 dinara jako nizak limit za ostvarivanje prava na zaštitu i predloženo da se iznost poveća. Navedeno je daje između 56 do 68 hiljada domaćinstava ostvarilo pravo na umanjenje računa, a procena je da treba zaštititi oko 200 hiljada ljudi. Po analizama, 850 hiljada ljudi je na ivici siromštva. Ako je tačan podatak da se skoro milion domaćinstava greje na drva, oni ne spadaju u kategoriju građana koji ostvaruju pravo na sufinansiranje računa za utrošenu električnu energiju Izneto je mišljenje da bi AERS trebalo da uzme u obzir i tu kategoriju, imajući u vidu da veliki broj domaćinstava ima problem sa plaćanjem električne energije. U izveštaju je navedeno da je remontovan blok B1 u TENT, ali bi trebalo da su navedeni i uzroci ispadanja blokova u najvećem elektroenergetskom sistemu u Jugoistočnoj Evropi.

Izneto je da, kada je u pitanju formiranje cena derivata nafte, zaboravlja se da Republika Srbija nema više ni jednu državnu rafineriju. To bi imalo smisla da je Srbija većinski vlasnik Naftne industrije Srbije. Ne može se očekivati da privatna kompanija vodi socijalnu politiku. Svi dobavljači i distributeri nafte i naftnih derivata su privatne kompanije, a tu su i međunarodni brendovi koji se bave maloprodajom naftnih derivata. Republika Srbija je ogrničila cenu, pokušava zamrzavanjem izvoza dizel goriva da smanji cenu i to je ono što može u ovom trenutku. Međutim, ako se previše ograniče privatne kompanije, derivata nafte neće biti, osim iz robnih rezervi. NIS je prodat 2008. godine, ali nije samo protara samo kompanija, prodati su i tržište, rezerve gasa, naše rezerve sirove nafte koje je trebalo da budu strateške. Kada je reč o gasnom sporazumu, da je međudržavni sporazum, Narodna skupština bi morala da ga ratifikuje. Ali nije u pitanju međunarodni sporazum, već je reč o komercijalnom sporazumu. Izneto je da Srbija ne uvodi sankcije Rusiji zato što je to njen interes, a ne zbog cene gasa. Kada je u pitanju Elektroprivreda Srbije, da nije izbila energetska kriza koja se poklopila sa ispadanjem blokova u TENT, verovatno se to ne bi ni primetilo. Energetska kriza je počela od kraja oktobra 2021. godine, kada je došlo do skokova cene i gasa i energije i derivata nafte. Ispdi u elektrosistemu su nešto što se dešava i mnogo ozbiljnijim sistemima i mnogo bogatijim državama. Do 2012. godine, JP Elektroprivreda Srbije je pokrivala sve procese u lancu, od proizvodnje uglja, proizvodnje električne energije, transporta preko visoknaponske mreže i distribuciju. Sada je sve podeljeno, Elektroprivreda Srbije se bavi proizvodnjom uglja i energije, postoje Elektromreža Srbije i Operator distributivnog sistema, koje se bavi maloprodajom i distributivnim sistemom, a postoji i energetska berza. Agencija je regultor tržišta i vodi računa o energetskoj stabilnosti Republike Srbije, što se vidi iz njenog Izveštaja. Vidi se da je uložen veliki trud i da AERS vodi računa i o obonovljivim izvorima i o zštiti interesa Republike Srbije i Elektroprivrede Srbije. Izneto je mišljenje da Izveštaj treba usvojiti. Kada je privatizovan NIS, nije samo ministar energetike odlučivao o tome, već je u donošenju odluke učestvovao državni vrh. Nije tačno da su naftni derivati skuplji zato što je promet u rukama privatnih kompanija, nego zbog visoke akcize. Akciza na benzin je oko 54 dinara, na evro dizel ili dizel oko 62 ili 63 dinara i umanjena je odlukom Vlade za oko 15%. U rebalansu budžeta se može videti da su prihodi od akciza na derivate nafte manji za 10 milijardi dinara. Kako potrošnja nije smanjena, prihod je manji sbog smanjenja akcize. Naftna industrija Srbije u trenutku kada je privatizovana imala je godišnji gubitak od 80 miliona evra, a tehnologija u rafineriji je bila prilično zastarela. Ugovor o prodaji je ipak mogao biti povoljniji. Razmišljanje o tome da Republika Srbija treba da nacionalizuje nešto je prodala nije ozbiljno.

Izneto je i mišljenje da se desilo da je JP EPS pretrpelo štetu, da su stradali blokovi u TENT i da je goreo traktor koji vredi 64 miliona evra, i potrebno je da se utvrdi odgovornost i sačuva država i preduzeće. Kada je u pitanju NIS, preduzeće je prodato za vreme mandata Vlade u kojoj je ministar energetike bio dr Petar Škundrić. Dizel gorivo skupo zbog visoke akcize i zbog toga nema odgovora od nadležnih institucija. Ocenjeno je da je opredeljenje za postavljanje solarnih panela na krovovima individualnih kuća ispravna politika. Nemačka je u prvih devet meseci ove godine instalirala 5,6 gigavata solarnih panela. Predloženo je da se građanima ponudi mogućnost da ne ne moraju sami da finansiraju investiciju, koja će da im se vrati kroz uštedu, već da se napravi javni ESKO model koji bi pomogao građanima da dođu do solarnih panela kroz kvalitetnu finansijsku podršku na duži niz godina. Zvanična politika nemačke Vlade je da u prvoj godini pokriju milion i po krovova solarnim panelima i oni to rade svakog meseca.

Ocenjeno je da je Izveštaj suštnski dobar, kvalitetan, predstavlja zbir činjenica, numeričkih i uporednih prikaza. U Izveštaju je konstatovano (na strani 9.) da su u 2021. godini pokazatelji kvaliteta neprekidnosti isporuke električne energije u odnosu na prethodnu godinu i u prenosnom sistemu i u distributivnom sistemu bili loši, ali na nivou petogodišnjeg proseka. Takođe je navedeno je da je prosečno trajanje neplanirnog prekida isporuke električne energije bilo znatno veće nego godinu dana ranije i iznosilo je 21,29 minuta, odnosno 1,65 puta duže nego prethodnih godina. Neplanirani prekidi su u toj godini prouzrokovani od strane operatora prenosnog sistema, značajno su veći u odnosu na prethodnu godinu usled poremećaja u prenosnom sistemu koji su se desili tokom 2021. godine. Ocenjeno je su sve navedene činjenice su tačne i opominjuće i za resorno ministarstvo i za Odbor i postavljeno pitanje odgovornosti, zbog čega mora da se radi rebalans budžeta i obezbede određena sredstva da bi EPS bio likvidan. Preduzeće koje je u prošloj godini moglo da ostvari značajan profit, ostvarivalo je određene gubitke. Ti gubici su procenjeni na oko milijardu evra i zbog toga se usvaja rebalans budžeta. Izneto je mišljenje da bi bilo neophodno da Odbor pozove predstavnike EPS da daju odgovore na pitanja. U Izveštaju je navedeno da je došlo do povećanja bruto potrošnje prirodnog gasa tokom 2021. godine, u ukupnom iznosu oko 15%. Najveći deo tog povećanja potrošnje je u privredi. Ocenjeno je da globalna politička kriza multiplikuje već kompleksnu situaciju u kojoj se Srbija nalazi. Srbija je zaključila trogodišnji Sporazum o redovnoj isporuci gasa sa Rusijom po cenama koje su najpovoljnije u Evropi, ili među najpovoljnijima u Evropi. Sporazum ima svoje bitne elemente, predmet i cenu, nisu poznate količine, kao i ostali elementi ugovora. Preloženo je da Odbor zatraži navedeni Ugovor na uvid, da se na sednicu pozove direktor „Srbiajgas“-a, i da se sednica zatvori za javnost ako je potrebno, što bi to bilo značajno i za sve političke činioce kada kreiraju političke stavove i kada se donose određene političke odluke. Svaki političar treba unapred da zna koja je cena političkih odluka.

Izneto je da je remont Termoelektrane Morava završen do 25. juna 2022. godine, od kada je stabilno u sistemu na mreži. Uloženo je više od 200 miliona dinara, ima 72 hiljade tona uglja, a dnevna proizvodnja iznosi oko 2300 megavat časova. Termoelektrana je važna za građane Srbije, Svilajnac, važna za Pomoravski okrug.

Predloženo je da se u izveštaj o radu AERS za sledeću godinu uvrsti informacija o kvalitetu isporučene električene energije, na osnovu koje građani mogu da ostvare svoja prava kao potrošači. Često se građani nalaze u velikim problemima kada se kvare uređaji koje kupuju, a da je kvalitet uvek u granicama dozvoljenog, do toga ne bi dolazilo. Izneto je da država određuje cenu naftnih proizvoda. Određene benzinske pumpe daju gotovinske račune u kojima se tačno vidi struktura cene kada se kupuje gorivo i tu se vidi i kolika je akciza i kolika je osnovna cena za naftu.

Izneto je da je pre tri godine u Aranđelovcu sagrđena i opremljena jedna od najmodernijih trafostanica. Trasa njenog napajanja je određena, da bi nakon toga lokalno preduzeće „Peštan“ tražilo da se trasa promeni i da dobije napajanje preko privatnih parcela. Ljudi koji obrađuju zemlju protive se takvom potezu. Trafo stanica već četvrtu godinu stoji, zarasla u travu i korov. Aranđelovac je danas zarobljen, jer se trafostanica nalazi u industrijskoj zoni, gde ima slobodnih lokacija koje mogu da se ponude potencijalnim investitorima.

Iznete su čestitke na sveobuhvatnom izveštaju i na adekvatana reagovanja u teškim situacijama. Istaknuto je da odgovornost za odluke donete u prošlosti nije samo na manjini koja je učestovala u vlasti i uvek bila korektna i odgovorna prema državi Srbiji. Izneto je mišljenje da Republika Srbija i Ruska federacija nemaju tajne klauzule u ugovorima koji se kriju od široke javnosti, i da eventualno uvođenje sankcija Ruskoj federaciji ne bi bilo bez posledica po političke prilike u svetu. Direktor „Srbijagas“-a podnosi izveštaj i odgovara za svoj rad Ministarstvu privrede. Odbor za privredu, regionalni razvoj, trgovinu, turizam i energetiku može da traži izveštaj o radu preduzeća od resornog ministarstva u čijoj nadležnosti je to preduzeće.

Izneto je podsećanje da su 1999. godine, kada je bilo NATO bombardovanje, uništene rafinerije i u Pančevu i u Novom Sadu. NIS je bila na kolenima u tom periodu i morala je da bude prodata ili bi doživeli kolaps na tržištu. 2008. godine je to bila opravdana odluka države Srbije, a Rusija je prijatelj po krupnim državnim pitanjima.

U odgovoru na postavljena pitanja i izneta mišljenja, Dejan Popović, predsednik Saveta AERS, istakao je da je ovo najsveobuhvatniji izveštaj o energetici do sada. Interesantno je da i najveći stručnjaci navode podatke iz izveštaja kao najkredibilnije podatke o temama zastupljenim u izveštaju. AERS nije nadležna za poslovanje javnih preduzeća ni za toplovode. JP EPS i državna preduzeća u ingerenciji su nadležnog ministarstva i Vlade. Kada je reč o ispadanju blokova u TENT, AERS takođe nema nadležnost za pitanja koja su u nadležnosti Vlade i resornog ministarstva. Dejana Stefanović Kostić, član Saveta AERS, istakla je da, kada je reč o kvalitetu isporuke, o prekidima, vremenu, trajanju napajanja i sl, radi se o prenosnom distributivnom sistemu i ti parametri se razlikuju. Postoje parametri koji se prate u distributivnom sistemu, kao i u prenosnom sistemu, koje prate energetski subjekti. Vezano za kvalitet isporuke u prenosnom sistemu, prenosni sistem Srbije je deo SMM bloka. To je kontrolni blok i prekidi nisu nastali zbog eletromreže Republike Srbije, već su nastali zbog Crne Gore i Makedonije, obzirom da su i oni deo SMM bloka, tako da kvlitet isporuke nije samo kvalitet koji zavisi od Elektromreže Srbije već zavisi od operatora prenosnog sistema koji okružuju Srbiju, tj. sa kim je Srbija u tzv. kontrolnom bloku. Što se tiče kvaliteta isporuka i prekida oni jesu nešto lošiji, ali su u okvirima i granicama petogodišnjeg proseka u Elektrodistribuciji Republike Srbije, a što se tiče prenosa nije Elektromreža nosilac koji je uticao na pouzdanost i kvalitet napajanja i na lošiji kvalitet, već su to sistemi sa kojima su oni u kontrolnom bloku. Što se tiče planske nabavne cene prirodnog gasa, u Izveštaju postoji deo koji se odnosi na gas i on tačno definiše kolike su planske nabavne cene prirodnog gasa. Prosečna cena nabavke prirodnog gasa je cena koja se dobija na tenderima, fakturiše građanima, i sve je sadržano u Izveštaju, kao i cena po kojoj je zaključen dugoročni Ugovor sa RF, kratkoročne nabavke za dodatne količine kapaciteta gasa itd. Sve je transparentno i vidljivo kada se detaljnije pročita Izveštaj. Elektrodistribucija Srbije trenutno ima 33 ogranka, a centar u Beogradu prikuplja podatke na dnevnom nivou o tome koliko je vreme trajanja prekida, koja je ta učestalost, koliko traje itd. To je zaista jako veliki broj različitih podataka iz svih ogranaka. Ukoliko bi i te podatke navodili u godišnjem izveštaju od radu, izveštaj bi bio preopširan. Građani se žale, pojednačne žalbe na energetske subjekte obično se upućuju Elektrodistribuciji Srbije i ona postupa po pojedinačnim slučajevima u pogledu kvaliteta ili napona, ukoliko imaju problem sa kvalitetom napajanja. Najčešće se to odnosi na ruralna područja gde najčešće nastaju prekidi u napajanju i varira napon, ili zbog nekog većeg ispada u sistemu. Naši sistemi su veoma povezani. Svaki prekid u prenosnom sistemu obično izaziva prekid i u distributivnom sistemu, pa je i to povezano. Elektroenergetski sistem je povezan i bilo koji ispad u elektroenergetskim sistemima koji okružuju Republiku Srbiju, odražava se i na naš elektroenergetski sistem. Dešava se da neznatno lošiji kvalitet isporuke, bude posledica ispada u elektroeenergetskim sistemima susednih zemalja koje su u istom kontrolnom bloku gde je i Republika Srbija. Znači, Elektromreža Srbije nije napravila lošiji rezultat u odnosu na petogodišnji prosek, to je uslovljeno zemljama koje su u istom kontrolnom bloku. Kada je reč o solarnim panelima, problem nastaje zbog vršne potrošnje i vršnog opterećenja Elektrodistribucije Srbije. Aktivna snaga je problematična. Posebno se razlikuje opterećenost sistema u oblastima gde je velika naseljenost i onime gde nije naseljeno. Agencija za enregetiku je svesna te činjenice, jer troškovi održavanja rastu sa porastom broja priključenih instalacija udaljenih od trafo stanica, a ne postoji ni veliko interesovanje građana, jer je cena električne energije jako niska. Aca Marković, član Savveta AERS, istakao je da svaka zgrada sa solarnim panelima na krovu može da se priključi na mrežu. Ako neko ima tri osigurača po 25 ampera, to znači da može da dobije saglasnost na za instalaciju snage do 17,5 kilovata, da priključi solarni panel i da bude u sistemu i to je budućnost. Solarnim panelima i vetroelektranama ne upravljaju ljudi, upravlja priroda.

Zajednički je ocenjeno da je izveštaj Agencije za energetiku za prethodnu godinu dobar i izražeja nada da će ga podržati svi članovi Odbora. Izveštaj pokazuje koliko Agencija zaista sistemski prilazi svakom zadatku iz svog delokruga. Ovaj izveštaj je velika podrška za rasprave na sednicama Narodne skupštine kada se vodi rasprava o energetskoj politici Srbije.

U diskusiji su učestvovali mr Dejan Radenković, Miodrag Gavrilović, Aleksandra Tomić, Veroljub Arsić, Pavle Grbović, Snežana Paunović, Zoran Sandić, Zoran Zečević, Nikola Radosavljević, kao i Dejan Popović, Dejana Stefanović Kostić i Aca Marković.

Odbor je jednoglasno (14 „za“) usvojio Predlog zaključka sa izveštajem Narodnoj skupštini.

1. „Prihvata se Godišnji izveštaj o radu Agencije za energetiku Republike Srbije za 2021. godinu.

2. Ovaj zaključak objaviti u “Službenom glasniku Republike Srbije”»

Za izvestioca Odbora i predstavnika predlagača na sednici Narodne skupštine određen je mr Dejan Radenković, predsednik Odbora.

Treća tačka dnevnog reda - **Godišnji izveštaj o radu Komisije za zaštitu konkurencije za 2021. godinu**

Pre prelaska na razmatranje, predsednik je istakao da Komisija za zaštitu konkurencije, u skladu sa članom 20. Zakona o zaštiti konkurencije, za svoj rad odgovara Narodnoj skupštini, kojoj podnosi godišnji izveštaj o radu do kraja februara tekuće godine, za prethodnu godinu. Članom 237. st. 1. i 4. Poslovnika Narodne skupštine predviđeno je da predsednik Narodne skupštine dostavlja izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru. Nakon razmatranja izveštaja, nadležni odbor podnosi izveštaj Narodnoj skupštini, sa predlogom zaključka, odnosno preporuke. Članom 239. Poslovnika Narodne skupštine, predviđeno je da Narodna skupština razmatra izveštaje iz člana 237. st. 1. i 4. Poslovnika i predlog zaključka, odnosno preporuke nadležnog odbora, na prvoj narednoj sednici. Izveštaj sadrži informacije o svim najvažnijim aspektima rada Komisije u toku godine i pregled najvažnijih postupaka. Pored kontrolne funkcije koju Narodna skupština vrši razmatranjem izveštaja, Odbor i Narodna skupština vrše i izbornu funkciju. Prema članu 23. stav 3. Zakona o zaštiti konkurencije, predsednika Komisije za zaštitu konkurencije i članove Saveta Komisije bira i razrešava Narodna skupština na predlog Odbora za privredu, regionalni razvoj, trgovinu, turizam i energetiku.

U uvodnim napomenama, Nebojša Perić, predsednik Komisije za zaštitu konkurencije, izrazio je čast što zajedno sa članovima Saveta Komisije može da predstavi rezultate rada Komisije u 2021. godini. Rezultati predstavljaju kontinuitet u obavljanju najznačajnijih i najvažnijih aktivnosti u Komisiji u oblasti zaštite konkurencije, u skladu sa zakonom. Bez obzira što je 2021. godinu obeležila pandemija virusa Kovid 19, rezultati koje je Komisija ostvarila tokom 2021. godine su više nego dobri. Komisija je ostavrila rekordan prihod od svog osnivanja 2006. godine. Ukupni prihodi su iznosili oko 608 miliona dinara, a rashodi su bili za 20 % niži od prihoda. Prihodi su bili za oko 45 % veći u odnosu na planirane, odnosno 55 % veći u odnosu na 2020. godinu. 70% viška prihoda nad rashodima, odnosno iznos od 230 miliona dinara, uplaćen je u budžet Republike Srbije. Dobar način finansiranja Komisije utiče na funkcionalnu i operativnu nezavisnost u radu institucije. Kada reč o najznačajnijim aktvnostima u toku 2021. godine, to su postupci za utvrđivanje postojanja povrede konkurencije, restriktivni sporazumi ili zabrane, ispitivanja koncentracije, sprovođenje sektorskih analiza o stanju konkurencije i uslova konkurencije na određenim tržištima, davanje određenih mišljenja iz nadležnosti Komisije, aktivno učestvovanje u pregovorima sa Evropskom unijom u okviru pregovaračkog Poglavlja 8, i domaća i međunarodna saradnja. Jedna od najznačajnijih aktivnosti odnosi se na ispitivanje povreda konkurencije. Komisija je, od 15 postupaka koliko je vodila tokom 2021. godine, okončala rad na 10 predmeta, od čega se 6 predmeta odnosi na restriktivne sporazume i 4 za zloupotrebu dominantnog položaja. U postupcima gde je utvrdila postojanje povrede konkurencije, Komisija je izrekla mere zaštite konkurencije u iznosu od 117 miliona dinara. Istovremeno sa tim, Komisija je tokom 2021. godine pokrenula i dva nova postupka za utvrđivanje postojanja povrede konkurencije: jedan za restriktivni sporazum i jedan za zloupotrebu dominantnog položaja. Jedan od glavnih aspekata u radu Komisije za zaštitu konkurencije u budućem periodu će biti svakako na otkrivanju postojanja povrede konkurencije i to onih najtežih oblika povreda. Sledeći segment u radu Komisije predstavljaju izuzeća pojedinačnih slučajeva od zabrane restritivnih sporazuma, kojih je tokom 2021. godine bilo ukupno 25, od čega je Komisija donela rešenja u 23 postupka, a dva postupka su obustavljena, jer nisu bili ispunjeni zakonom propisani uslovi za donošenje odluke. Reč je o takvim sporazumima koji bi mogli biti zabranjeni, ali obzirom na njihova prokompetativna dejstva, praktično su pozitivne strane značajnije u odnosu na one negativne i one mogu biti izuzete od zabrane na određeni vremenski period. Jedan od bitnih segmenata u radu Komisije predstavljaju i ispitni postupci za koncentracije odnosno sve one situacije kad učesnici na tržištu ispunjavaju finansijske pragove usled odeređenih statusnih promena ili promena kontrole i dužni su da podnesu zahtev odnosno prijavu koncentracije na odobrenje. Istakao je da je tokom 2021. godine Komisija postupala po 242 prijave koncentracije, od čega je odluke donela u 233 postupka, gde je 211 koncentracija odobreno u skraćenom postupku, dve su odobrene, jedna bezuslovno, druga uslovno, a u ostalim slučajevima je došlo do obustave postupka. Broj obrađenih koncentracija tokom 2021. godine je rekordan broj od kako Komisija postoji, uz isti broj zaposlenih kao i u prethodnom periodu. Jedan od važnih elemenata u radu Komisije predstavljaju i sektorske analize koje su dobar alat za sagledavanje stanja konkurencije na određenim tržištima ili uslova konkurencije na odeređenim tržištima, što je bila preporuka i Evropske Komisijeda se Komisija u svom radu više oslanja na sopstvene analize. Tokom 2021. godine Komisija je sprovela ukupno tri sektorske analize, a to su sektorska analiza stanja konkurencije na tržištu keramičkih pločica i sanitarija, stanja konkurencije na tržištu udžbenika za osnovno obrazovanje i stanja konkurencije međumesnog prevoza putnika. Spovedena je analiza uslova konkurencije kada je reč o trgovini proizvodima na malo. Podsetio je da, kada je u pitanju aktivnost Komisije, ona nije uvek reaktivna u smislu da uvek samo kažnjava učesnike na tržištu, već ima i preventivnu ulogu, jer je uočeno da jedan broj učesnika na tržištu čini povrede konkurencije najčešće iz nehata i da je neophodno da radi još više na promociji politike zaštite konkurencije. Komisija je aktivno radila tokom 2021. godine i još više nastavila u tekućoj 2022. godini. Sve aktivnosti tokom 2021. godine Komisija je obavljala sa ukupno 52 zaposlena.

U diskusiji, narodni poslanici su izneli ocene, stavove i mišljenja.

Izneto je mišljenje da je izveštaj mogao da biti obimniji. Kod pojedinačnih izuzeća od restritivnih sporazuma, navedeno je ko su stranke u postupku, koja vrsta postupka je vođena, koje su odluke Komisije, ali da nije dato obrazloženje. Primećeno je da se jedan privredni subjekt veoma često pojavljuje, a reč je o preduzeću Telekom Srbija, koje se pojavljuje u osam postupaka u kojima je neposredno akter, i u dva postupka u kojima je pasivni akter. Reč je o sporazumima između Telekoma i Telenora, gde je rešenjem Komisije odobreno uslovno pojedinačno odobrenje izuzeća u trajanju od sedam godina, a zakonski maksimum trajanja izuzeća je osam godina. U ovom slučaju dato je izuzeće na period od sedam godina, a u ostalim slučajevima na znatno kraći period. Izneto je da je u internoj komunikaciji direktora Telekoma Vladimira Lučića sa saradnicima navedeno da je reč o sporazumu između Telekoma i Telenora radi potiskivanja jednog od njihovih konkurenata sa tržišta, u potpunosti. Omogućava se da Telekom Srbija bude na prvom mestu po prodaji fiksne i mobilne telefonije i interneta u Srbiji, i da se ustupanjem infrastrukture Telenoru omogućava potpuna dominacija Telekomovih sadržaja u odnosu na sadržaje Junajtid Medija kanala. Ovim se stavlja tačka na poslovanje Junajtid Medija i SBB u Srbiji. Ocenjeno je da je zabrinjavajuće što javnost nema uvid u obrazloženje za donošenje takve odluke.

Izneta je primedba na visinu naknade koja se propisuje, navedeno da je jedna od najvećih u Evropi, do 25 hiljada evra, i da taj iznos nije primeren u odnosu na stanje u kome se nalazi privreda.

Izneto je mišljenje da Komisija za zaštitu konkurencije mora imati više zaposlenih, jer se sa ovim brojem zaposlenih ne može vršiti regulacija tržišta.

Ocenjeno je da je potrebno da se Komisija za zaštitu konkurencije više pojavljuje u medijima, da se bori za konkurenciju, zato što može da utiče da cene budu niže na tržištu, a one rastu. Kad bi postojala prava i ozbiljna konkurencija ne bi bilo dogovorenih nastupa, kartelskog udruživanja i koncentracija. Predloženo je da se Komisija za zaštitu konkurencije ozbiljnije bavi istragom, da neguje konkurenciju na način da preispituje dogovore.

Primećeno je da ingerencije Komisiji dozvoljavaju da ozbiljnije uđe u istrage i da ozbiljnije razmatra šta se dešava sa visinom i strukturom cena, dogovorom dobavljača, načinom funkcionisanja vertikalnog i horizontalnog koordinisanja provrednih aktivnosti. Izneto je mišljenje da uloga Komisije na tržištu mora da bude vidljivija, a rezultat se vidi kroz visinu cena.

Iznete su pohvale za Izveštaj o radu Komisije za zaštitu konkurencije, kako za ovu tako i za prethodne godine. Izneto je mišljenje da Komisija ne može da se meša u uređivačku politiku medija i da svi treba dabudu uključeni u tržišnu ekonomiju. Konkurencija treba da postoji i firme između sebe treba da se nadmeću svim dozvoljenim sredstvima. Upućena je podrška za inicijativu i ideju da se poveća broj ljudi koji bi se angažovao pitanju zaštite konkurencije.

Komisija za zaštitu konkurencije će imati podršku narodnih poslanika ako se bude bavila velikim kompanijama koje su desetinama godina navikle da nameću svoje vrednosti i način funkcionisanja, distribucije, usluga, servisa proizvoda i svega ostalog. Za to treba više hrabrosti. Odbor treba da podrži rad Komisije i rezultat neće izostati. Visoki državni funkcioneri ne bi smeli da vode kampanju „za“ ili „protiv“ odeređenih kompanija. Moraju da se regulišu procesi, postupci i procedure na taj način se štite institucije.

U odgovoru na izneta mišljenja i stavove, Nebojša Perić, predsednik Komisije, istakao je da je praksa Evropske komisije još od 2004. godine da ne postoji obaveza prijavljivanja restriktivnih sporazuma, što govori o njihovom značaju. Odgovornost je prepuštena samim strankama, odnosno njihovoj samoproceni. Sporazum između Telekoma i Telenora objavljen je sa sajtu Komisije za zaštitu konkurencije, jer je izazivao pažnju javnosti, iako ne postoji obaveza objavljivanja takvih rešenja. U razgovoru sa predstavnicima Evropske komisije nije bilo nikakvih primedbi na taj sporazum. Predmet izuzeća su bila dva ugovora između Telekoma i Telenora. Predmet jednog ugovora je bio zakup infrastrukture Telekoma do fiksne lokacije, a drugi je pružanje usluga od fiksne lokacije do krajnjeg korisnika. Budući da je u pitanju zakup optičkih kablova, Komisija se obratila regulatornom telu za ovu oblast, ali u to vreme ta oblast nije bila regulisana od strane regulatornog tela. Komisija za zaštitu konkurencije nije regulator tržišta, niti je zadužena da štiti konkurente jedne od drugih, već da štiti konkurenciju, za šta je i osnovana. Što se tiče perioda izuzeća od sedam godina, Komisija se rukovodila tim periodom i uslovno je odobrila navedene sporazume, upravo iz tog razloga što nije od strane sektorskog regulatora ova oblast bila regulisana. U samom rešenju je navedeno da određeni vid aktivnosti Telenora započinje tek 2024. godine. Uloga Komisije konkretno u ovom slučaju jeste što je procena takva da pojavljivanje trećeg učesnika na tržištu može doneti samo dobrobit za potrošače.

U diskusiji su učestvovali mr Dejan Radenković, Pavle Grbović, Miodrag Gavrilović i Zoran Tomić.

Odbor je većinom glasova (11"za", 3 "uzdržan“) prihvatio Godišnji izveštaj o radu Komisije za zaštitu konkurencije za 2021. godinu, i podneo Narodnoj skupštini Izveštaj sa Predlogom zaključka.

„1. Prihvata se Godišnji izveštaj o radu Komisije za zaštitu konkurencije za 2021. godinu.

2. Ovaj zaključak objaviti u “Službenom glasniku Republike Srbije”.

Za izvestioca Odbora i predstavnika predlagača na sednici Narodne skupštine određen je mr Dejan Radenković, predsednik Odbora.

Četvrta tačka dnevnog reda - **Određivanje članova delegacije za učešće na sastanku Parlamentarnog plenuma Energetske zajednice**

Predsednik je informisao Odbor da se sastanak Parlamentarnog plenuma Energetske zajednice prvog dana 5. decembra održava se zajedno sa Zelenim parlamentarnim grupama Zapadnog Balkana i posvećen je razmeni iskustava o izradi nacionalnih energetskih i klimatskih planova, postepenom ukidanju uglja u vreme krize i energetskom siromaštvu. Drugog dana rada, 6. decembra, biće razmenjeni stavovi o ceni enegenata i sigurnosti snabdevanja u zemljama EnZ. Sekretarijat Energetske zajednice snosi troškove. Podsetio je da je Ministarski savet EnZ najviše telo koje donosi odluke, i da je na sastanku održanom 16. oktobra 2015. godine u Tirani, doneo Odluku o uspostavljanju redovnih sastanaka Parlamentarnog plenuma EnZ, koji čine po dva člana parlamenata država potpisnica Ugovora o osnivanju Energetske zajednice i članovi Evropskog parlamenta. Parlamentarni plenum EnZ prati primenu Ugovora o osnivanju Energetske zajednice, aktivno pruža podršku primeni i ostvarenju ciljeva Ugovora i radi na jačanju demokratskog legitimiteta i transparentnosti procesa u EnZ. Direktor Sekretarijata EnZ je gospodin Artur Lorkovski, Poljak. Sekretarijat EnZ, na osnovu člana 52. Zakona o ratifikaciji Ugovora o osnivanju Energetske zajednice dostavlja i predstavlja redavan godišnji izveštaj Ministarskog saveta EnZ o napretku Republike Srbije u implementaciji paketa propisa Energetske zajednice Odboru Narodne skupštine za privredu, regionalni razvoj, trgovinu, turizam i energetiku. Do sada su u radu Parlamentarnog plenuma EnZ, pored članova koji više nisu narodni poslanici, učestvovali dr Aleksandra Tomić i Veroljub Arsić, koji su predsedavali Odboru u prethodnim sazivima. Po Poslovniku Parlamentarnog plenuma Energetske zajednice nacionalnu delegaciju čine dva člana koji imaju svoje zamenike, koji učestvuju u radu u slučaju sprečenosti člana koga zamenjuju.

U diskusiji, narodni poslanici su dali predloge i sugestije i izneli stavove i mišljenja. Predsednik Odbora je istakao da svi narodni poslanici moraju da zastupaju intrese Republike Srbije.

U diskusiji su učestovali mr Dejan Radenković, Snežana Paunović, dr Aleksandra Tomić, Veroljub Arsić, Zoran Zečević i Nikola Radosavljević.

Odbor je jednoglasno odredio narodne poslanike mr Dejana Radenkovića, predsednika Odbora i dr Aleksandru Tomić, zamenika predsednika Odbora, za članove delegacije u Parlamentarnom plenumu Energetske zajednice (PPEnZ), a narodne poslanike Miodraga Gavrilovića i Zorana Sandića, članove Odbora, za zamenike članova delegacije Odbora.

Sednica je zaključena u 16 časova i 20 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać mr Dejan Radenković